นักลงทุนลุยซื้อLTF-RMF
ไม่หวั่นตลาดหุ้นทะลุ1พันจุด กรุงไทยเผย6วันซื้อ1.4พันล.
14 ธ.ค. 2554

ไม่หวั่นตลาดหุ้นทะลุ1พันจุด กรุงไทยเผย6วันซื้อ1.4พันล.
นักลงทุนไม่หวั่นดัชนีทะลุ 1,000 จุด ลุยซื้อ LTF-RMF ต่อ “กรุงไทย” เผย ธ.ค.ซื้อแล้ว 1,448 ล้านบาท
นายประภาส ตันพิบูลย์ศักดิ์ ประธานเจ้าหน้าที่สายการลงทุน บริษัทหลักทรัพย์จัดการกองทุน (บลจ.) กรุงศรี เปิดเผยว่า ตั้งแต่ดัชนีหุ้นทะลุ 1,000 จุดขึ้นมาเมื่อวันที่ 1 ธ.ค.ที่ผ่านมา พบว่านักลงทุนยังเข้ามาซื้อกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) อย่างต่อเนื่อง โดยคิดเป็นเม็ดเงินมากกว่าเดือนที่ผ่านๆ มา เนื่องจากใกล้สิ้นปี อีกทั้งนักลงทุนบางส่วนกลัวว่าดัชนีจะขึ้นต่อ ขณะที่วิกฤตหนี้ยุโรปรับรู้กันอยู่แล้ว
“แม้หุ้นจะเหนือ 1,000 จุด แต่วันไหนที่หุ้นปรับตัวลงมากๆ นักลงทุนก็จะเข้ามาซื้อกองทุนทั้งสองประเภท” นายประภาส กล่าว
ด้าน บลจ.กรุงไทย เปิดเผยว่า ตั้งแต่วันที่ 1-9 ธ.ค. มียอดซื้อกองทุน LTF เข้ามา 675 ล้านบาท และกองทุน RMF 773 ล้านบาท
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทร่วมออกบูธงานมหกรรมลดภาษีนาทีสุดท้ายด้วย RMF–LTF ระหว่างวันที่ 15-18 ธ.ค. ณ ศูนย์การค้าเซ็นทรัลเวิลด์ และงาน Smart Money ในวันที่ 16-18 ธ.ค. ณ ศูนย์การประชุมแห่งชาติสิริกิติ์ โดยเตรียมโปรโมชันและรับชำระผ่านบัตรเครดิตให้แก่นักลงทุน
นอกจากนี้ บริษัทอยู่ระหว่างจำหน่ายรอบใหม่ (Roll Over) ของกองทุนเปิดกรุงไทยสมาร์ท อินเวส 3 เดือน 3 ( KTSIV3M3 ) ตั้งแต่วันนี้ถึงวันที่ 16 ธันวาคม 2554 เป็นกองทุนที่มีนโยบายลงทุนในตราสารหนี้ภาคเอกชน เงินฝาก และตราสารหนี้สถาบันการเงินในประเทศ อายุโครงการ 3 เดือน โดยผู้ลงทุนจะได้รับผลตอบแทนประมาณ 3.05% ต่อปี 
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บลจ.บัวหลวง เปิดเผยว่า นักลงทุนสามารถเลือกลงทุนในกองทุนที่เหมาะสม โดยตัดสินใจได้จากแนวทางการบริหารกองทุนและความเสี่ยงจากการลงทุนของบริษัทจัดการนั้นๆ รวมถึงผลตอบแทนย้อนหลังของกองทุน ขณะที่โปรโมชันที่จัดให้มีนั้นถือเป็นผลพลอยได้
ผลการดำเนินงานของกองทุน LTF ของ บลจ.บัวหลวง ตั้งแต่ต้นปีที่ผ่านมา มีผลการดำเนินงานที่ดีและสูงกว่าผลตอบแทนมาตรฐานที่นำมาใช้เปรียบเทียบ โดย ณ วันที่ 25 พ.ย. กองทุนเปิดบัวหลวงหุ้นระยะยาว มีผลตอบแทนตั้งแต่ต้นปี 6.01% ขณะที่กองทุนเปิดบัวหลวงหุ้นระยะยาว 75 มีผลตอบแทน 6.18% ขณะที่ดัชนีตลาดหุ้นติดลบ 6.35%
นอกจากนี้ กองทุนเปิดบัวหลวงเฟล็กซิเบิ้ลเพื่อการเลี้ยงชีพ ซึ่งเป็นกองทุนรวมผสม ผลตอบแทนตั้งแต่ต้นปี 6.45% ขณะที่ดัชนีเปรียบเทียบติดลบ 1.5%
สำหรับกองทุนเปิดบัวหลวงตราสารทุนเพื่อการเลี้ยงชีพ เน้นลงทุนในหุ้น ผลตอบแทน 6.19%